

# Илдар Халиков Җәлил поселогының 50 еллык юбилеен бәйрәм итүдә катнашты

*30.08.2014*


Бүген Сарман районының Җәлил поселогында Татарстан Республикасы көненә һәм торак пунктның 50 еллыгына багышланган бәйрәм тантанасы узды. Тантанада Татарстан Республикасы Премьер-министры Илдар Халиков, “Татнефть” ААҖнең генераль директоры Наил Маганов катнашты.


Дәрәҗәле кунаклар катнашында бүген республика социаль ипотека программасы буенча төзелгән яңа йорт хуҗаларына тапшырылды. “Җәлилнефть” НГДУ мастеры Илдар Исхаков кунакларны үзенең яңа фатирына чәйгә чакырды.


Алга таба Илдар Халиков нефтьчеләр акчасына реконструкцияләнгән Җәлил балалар сәнгать мәктәбендә һәм яңартылган кинотеатрда булды.


Төп бәйрәм тамашасы поселок стадионында барды. Монда Җәлил халкы һәм кунаклар өчен театральләштерелгән программа әзерләнгән иде.


Илдар Халиков республика җитәкчелеге һәм ТР Президенты Рөстәм Миңнеханов исеменнән Җәлил халкын поселокның юбилее белән котлады. Ул бөтен нефть төбәгенең имин, мул тормышында “Татнефть”ААҖнең ролен билгеләп үтте, шулай ук Җәлил нефтьчеләре коллективына аерым рәхмәт сүзләре белдерде.


Поселок халкын шулай ук бәйрәм белән Наил Маганов котлады. Ул ветеран нефтьчеләр,төзүчеләр, врачлар һәм укытучыларга аларның күп еллык тырыш хезмәтләре өчен рәхмәт белдерде һәм поселокның Ветераннар советына “Татнефть”нең корпоратив санаторий-профилакторийларына 50 юлламага сертификат тапшырды.


Тантаналы чара Мәдәният сарае каршындагы мәйданда татар эстрадасы йолдызлары концерты һәм бәйрәм салюты белән тәмамланды.



*“Татнефть” ААҖ матбугат хезмәте материаллары буенча *
Илдар Халиков Җәлил поселогының 50 еллык юбилеен бәйрәм итүдә катнашты